મારી જનસેવા અવિરત ચાલતી હતી, ચાલે છે અને ચાલતી રહેશે એમ જણાવતાં પ્રવીણ છેડાએ શુક્રવારે ૨૬ ફેબ્રુઆરીએ બનેલા એક બનાવનું ઉદાહરણ આપતાં કહ્યું હતું કે ‘હું પરિણામના ૨૪ કલાકમાં જ મારા રાજાવાડીના જનસંપર્ક કાર્યાલયમાં હાજર થઈ ગયો હતો. મારા શુભેચ્છકો અને કાર્યકરો મારી હાજરી જોઈને ચમકી ગયા હતા. હજી તો હું ઑફિસમાં તેમની સાથે વાતચીત કરતો હતો ત્યાં જ મને નાઇન્ટી ફીટ રોડ પર આવેલી સાંઈ વૈભવ સોસાયટીના રહેવાસીઓની ફરિયાદ આવી હતી. તેમની ફરિયાદ તેમની સોસાયટીની બાજુમાં બની રહેલી એક સ્કૂલના કૉન્ટ્રૅક્ટર સામે હતી. આ કૉન્ટ્રૅક્ટરની બેદરકારીને લીધે લોખંડનો એક પાઇપ આવીને સાંઈ વૈભવ સોસાયટીના કમ્પાઉન્ડમાં પડ્યો હતો. આ કમ્પાઉન્ડમાં બાળકો રમતાં હોય છે અને કાર પણ પાર્ક કરાયેલી હોય છે. જોકે આ પાઇપ પડવાથી કોઈને ઈજા નહોતી થઈ, પરંતુ તેમને આવું ફરીથી ન બને એ માટે મારી મદદ જોઈતી હતી. આ સોસાયટીના સભ્યોએ કહ્યું હતું કે અમને તમારા માટે પ્રેમ છે અને તમારી કાર્યક્ષમતા પર અમને વિશ્વાસ છે એટલે જ અમે તમને બોલાવ્યા છે.’